Denel kry 2de waarnemende hoof | Netwerk24
Deur William Horne 22 Februarie 2021 17:31
William Hlakoane, bedryfshoof van Denel, is as die jongste waarnemende uitvoerende hoof van die staat se wapentuigvervaardiger aangewys.
Denel se hoofkantoor in Pretoria.
Hlakoane volg Talib Sadik, vorige waarnemende uitvoerende hoof, op.
Sadik se ampstermyn het op 21 Februarie ná ses maande aan die stuur tot 'n einde gekom.
Hlakoane sal die leisels nou vir ses maande probeer vashou.
Ná die uittrede van Danie du Toit in 2020 spartel Denel om 'n permanente uitvoerende hoof te vind.
Sadik het ook met die beëindiging van sy kontrak as waarnemende hoof as direkteur van die maatskappy bedank.
Dit volg op vier ander bedankings uit die direksie sedert die begin van die jaar soos wat die beleërde wapentuigvervaardiger sukkel om sy benarde finansies onder beheer te kry. Werknemers is amper 'n jaar laas ten volle betaal. Dit sluit direkteurs en bestuurslui in.
Die direkteure wat bedank het, is Kabelo Lehloenya (op 14 Januarie), genl. Siphiwe Nyanda (21 Januarie), dr. Sibusiso Sibisi (16 Februarie) en Sue Rabkin (18 Februarie).
Dit is moontlik dat die direkteure probeer om tronkstraf te vermy wat in die jongste hofsaak deur die vakbond Solidariteit weens die direksie se minagting van die hof van die howe geëis is. Dis omdat die hof Denel beveel het om uitstaande salarisse te betaal.